
RAPORT
asupra  propunerii legislative  pentru  modificarea Legii nr.161 din 19 aprilie 2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri,prevenirea şi sancţionarea corupţiei
                      În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă  pentru modificarea Legii nr.161 din 19 aprilie 2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, trimisă cu adresa nr.Pl.x.338 din 2 mai 2007, înregistrată cu nr. 31/545 din 3.05. 2007. 
                        Senatul, în calitate de primă Cameră sesizată,  a respins propunerea legislativă în şedinţa din 26 aprilie 2007.
                        În conformitate cu dispoziţiile art.75 din Constituţia României, republicată şi ale art.92 alin. (9) din Regulamentul Camerei Deputaţilor, republicat, Camera Deputaţilor este  Cameră decizională.  

                        Comisia pentru administraţie publică, amenajarea teritoriului şi echilibrul ecologic, cu avizul nr.26/1615 din16 mai 2007, a avizat negativ propunerea legislativă.

                   
    Consiliul Legislativ, cu avizul nr.1804 din 27.12. 2006, a avizat favorabil propunerea legislativă . 

                         Guvernul României, prin punctul de vedere transmis cu adresa nr.176 din 19.01.2007, nu susţine adoptarea iniţiativei legislative.
                          Propunerea legislativă are ca obiect de reglementare modificarea Legii nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare, în sensul eliminării situaţiilor în care senatorii, deputaţii, primarii, consilierii judeţeni şi consilierii locali acţionează şi în calitate de conducători ai unor organizaţii sindicale.
                            Potrivit prevederilor art.61din Regulamentul Camerei Deputaţilor, republicat, Comisia a dezbătut propunerea legislativă  menţionată mai sus  în şedinţa din  23 mai 2007. 
                           Cu prilejul dezbaterilor, membrii Comisiei au constatat că iniţiativa legislativă nu  are în vedere prevederile legale ale art.94 din Legea nr.161/2003 potrivit cărora „ calitatea de funcţionar public este incompatibilă cu orice altă funcţie publică decât cea în care a fost numit,precum şi cu funcţiile de demnitate publică.” De asemenea, conform art.11 alin.(1) din Legea sindicatelor nr.54/2003, „pe perioada în care persoana aleasă în organul de conducere este salarizată de organizaţia sindicală… aceasta îşi păstrează funcţia şi locul de muncă avute anterior, precum şi vechimea în muncă, respectiv în specialitate sau în funcţia publică deţinută, în condiţiile legii.” Având în vedere aceste dispoziţii legale, rezultă că orice persoană care exercită funcţii publice, inclusiv membrii de conducere ai organizaţiilor sindicale, sunt incompatibile cu funcţiile de demnitate publică.
                           Cât privesc aleşii locali, aceştia, în conformitate cu dispoziţiile art.87 lit.k) din Legea nr.161/2003, funcţia de primar şi viceprimar, primar general şi viceprimar al municipiului Bucureşti este imcompatibilă cu ”orice funcţii publice sau activităţi remunerate.” În acest cadru, pe perioada exercitării funcţiei de conducere în cadrul organizaţiei sindicale, cel care o exercită îşi păstrează funcţia deţinută anterior, funcţiile de primar şi vice primar, primar general şi viceprimar al municipiului Bucureşti sunt incompatibile cu cea de membru în conducerea unei organizaţii sindicale în situaţia în care acesta deţine o funcţie publică.

                           În ceea ce priveşte consilierii locali şi cei judeţeni,  prevederile art.88 alin.(1) lit.c) din Legea nr.161/2003 instituie  o incompatibilitate între aceştia şi „ calitatea de funcţionar public sau angajat cu contract individual de muncă în aparatul propriu al consiliului local respectiv sau în aparatul propriu al consiliului judeţean ori al prefecturi din judeţul respectiv.” Ca atare, această incompatibilitate subzistă şi pentru funcţionarii publici şi angajaţii consiliului local care au funcţii de conducere în organizaţiile sindicale din cadrul acestor instituţii. Toate aceste incompatibilităţi vizează calitatea de funcţionar public, iar nu funcţia de conducere din cadrul organizaţiei sindicale. Faptul că aceştia pot fi consideraţi incompatibili reprezintă o consecinţă a calităţii lor de funcţionar public, iar nu a celei de lider sindical. Prin urmare, aceste dispoziţii nu se aplică şi persoanelor membre în conducerea organizaţiilor sindicale din sistemul privat,care nu deţin funcţii publice ori de natură să intre sub incidenţa incompatibilităţilor reglementate de Legea nr.161/2003. 

                           Instituirea unor reglementări sub forma  celor propuse de către iniţiatorii propunerii legislative pot fi prevăzute în statutul sindicatului din care aceştia provin, eventual cu precizarea suspendării din funcţia sindicală pe durata mandatului.  

                           La lucrările  Comisiei juridice, de disciplină şi imunităţi, din totalul de 27 de membrii, au participat 15 deputaţi.
                           În urma dezbaterilor, Comisia, în unanimitate, a hotărât să propună plenului Camerei Deputaţilor respingerea  propunerii legislative pentru modificarea  Legii nr.161 din 19 aprilie 2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei.
                      În raport de obiectul şi conţinutul său, care modifică o lege organică, iniţiativa legislativă face parte din categoria legilor organice.

                    PREŞEDINTE,                             SECRETAR,                                                                                                                                                                         
                    Sergiu Andon                              George Băeşu
Consilier

